  Майя Бывальцева Удмуртиысь сӧсыр нылпиослы ӟечен юрттэт вуиз Франциысь. Коляска, ДЦП-ен курадӟисьёслы пневмокостюм, ноутбук, велотренажёр но коньдон келязы Сен-Жени карысь «Радуга» мерлыко ассоциацилэн ёзчиосыз. Иворъёсъя «Удмуртия» агентстволы со сярысь вераз юрттэтэз ваись, Удмуртиысь калык артистка Надежда Уткина. «Франциысь Сен-Жени карысь «Радуга» мерлыко ассоциацилэсь юрттэт Удмуртиысь сӧсыр пиналъёслы киысь кие вуиз. Пичи Пурга ёросысь Арлан гуртысь Артём Николаев коляска, Вавож ёросысь Тыловыл-Пельга гуртысь Стас Садыков пневмокостюм но ноутбук, Можга карысь Женя Гладких велотренажёр басьтӥзы. Со сяна, ляб тазалыко нылпиослы реабилитаци ортчытон элькун центрлы 100 сюрс манет сётэмын. Соин пиналъёслы юрттыны тӥрлык басьтозы», — вераз Надежда Уткина. Удмуртиысь калык артисткалэн верамезъя, кык ар талэсь азьло со ӟечен юрттӥськон сярысь ӧз но малпалля. Но учыр сыӵе луонлык сётӥз. «Женева котырысь лулчеберетъя интыосын тодматскон улсын мон Франциысь Сен-Жени карысь «Радуга» мерлыко ассоциациысь нылъёсын эшъяськи. Кылем арысен Ассоциацилэн благотворительной концертъёсаз пыриськылыны кутски. Одӥгез сыӵе ужрад бере, ассоциацилэн кивалтӥсез Элеонора Грелот (ӟуч кышномурт — ред.) юаз, ӧвӧл-а мынам тодмоосы пӧлын юрттэтлы кулэяськисьёс. Мон ӵектӥ элькунысь реабилитаци центрысь пиналъёслы юрттыны. Мон соосын эшъяськисько ни вал, ӝоген нылпи творчествоя инклюзив фестиваль ортчытыны малпасько. Озьы юрттэт сётӥсьёсты но солы кулэяськисьёсты огазеяны луиз», — вераз Надежда Уткина. Со тау карон кылъёс вераз «Радуга» ассоциацилэн ёзчиосызлы - тросэз соос пӧлысь Россиын вордскемъёс, соин ик вань юрттэтсэс Россие келяло, ляб тазалыко нылпиослы реабилитаци ортчытон элькун центрлы но отын ужась Наталья Коноваловалы, пиналъёслы тӥрлык басьтыны юрттӥсьёслы. Тегъёс: Мерлык Ижкар нылпиос Удмуртия сӧсыръёс ечужъёс НадеждаУткина  